khistorydata/jeongjo-sjw-relations huggingface dataset:
정조 19년 · 목
疏略曰災異之作卽是仁愛之天所以眷顧而報答之道無過乎修省以實則今日之可憂非災異也只在乎修省之不以實也恭惟我殿下臨御以來志在唐虞奮勵求治從前遇災減膳責躬切於恐懼求言望助藹於絲綸亦已屢矣賓對之講詢宵旰之憂勞非不勤矣而朝綱之懈弛民生之困悴猶前日也言議之杜塞財用之罄竭猶前日也雖以目下憂虞言之舊逆未討新逆踵起聖誣莫卞民志未定仍循恬憘視以爲常丹書鐵案容易滌蕩不待詢謀處分遽下朝著憂遑景色愁沮臣愚死罪卽此數事亦足以爲召災之端天心之震警咎徵之荐至恐未必不由於此也顧今消弭之策唯在殿下之反躬省察耳伏願殿下實下奮發之工益篤對越之誠向所謂朝綱之隳也民生之困也言路之塞也財用之竭也振刷之方濟捄之策必以誠於政令經遠之圖開廣之謨必以誠於做措卞明好惡之際嚴重深遠剛決公明亦必一於誠而不已則修省之實恐無以過於此天之道誠而已人君居天位而奉天道克以誠茂對則天人相感之妙必將捷於影響丕應徯志矣今當聖上警惕求助之日廟堂訏謨之地喉舌論思之列昌言讜論將見日進於前伏願殿下必以誠心而開納採用不爲一場文具而止則實德自修實效自著天心可孚災沴可消豈不休哉愚衷所激敢以一誠字爲應天弭災之要道爲殿下獻焉伏願聖慈勿以人微而廢其言批以所陳當留意爾其勿辭察職
정조 19년 · 강
刑曹判書李在學參判金履成參議申大秊等聯疏引義賜批
정조 19년 · 목
疏略曰臣等俱以無以之姿泰在掌法之列處分非常而不能積誠格回刑政乖當而不能守法爭難自顧慚恧若無所容迺者諫臣之疏出而斥之以駭惋勘之以譴罷臣等於此益不勝惶愧危戲之至噫劇逆如澤遂者之親屬得保性命已是寬典況凶孼防守之法至爲嚴密而雖一人一札猶不許其相通卽不易之典而今乃不有常憲不顧隄防始許家眷之法外往從又命支屬之近地同配在島者移于陸散置者合于一此實前所未有之事也臣等之驚惑憂憤實有倍於他人而短疏覆難見阻喉院促敎之下義不敢經日淹滯不得不先爲行會其間事狀臺臣旣無以詳知則初不覆難之斥理所無怪臣等但當受而爲罪顧何敢有所自解乎至於弘燮兩弟之遽命宥釋有關隄防而不能力請反汗亦係臣等溺職之失論其辜負合被重勘而乃不加鈇鉞之誅特許鞶帶之遞至以宜今一伸爲敎臣等以罪爲榮且惶且感不意仍任之命遽下於纔經一宿之餘彈墨未乾職名依舊情勢之悚戲難安顧自如也豈敢以一時乍解謂以廉隅之已伸而晏然爲冒膺之計哉伏乞亟降威罰以謝公議以安私分批以短疏覆難義效執藝斥之以駭惋勘之以譴罷草記投呈罪在壞例曲解其不匡捏引於無妄諫臣之言惟顏私之厚薄是視不料繩愆糾謬之地有此非是是非之擧大司諫韓用龜推考以爲擬律不審者之戒卿等勿辭行公○敎曰刑曹堂上批下牌招察任
정조 19년 · 강
命外營親騎衛當朔試射入格者施賞有差
정조 19년 · 목
柳葉箭秩左列親軍衛閑良金光珍貫二中木一疋帽子一立李德恒等二人邊二中右列親軍衛閑良徐命鐸等六人邊二中各米二斗帽子二立鐵箭秩左列親軍衛嘉善全允台一矢一百三十六步二矢一百四十三步三矢一百三十九步米一石木一疋右列親軍衛閑良朴致達一矢二矢一百三十七步三矢一百三十四步筒箇一部木布一疋李東甲一矢一百三十七步二矢二百三十四步三矢一百四十二步名雖第三有四十步直赴會試李長年一矢一百三十七步二矢三矢一百三十二步左列親軍衛閑良鄭東龍一矢一百三十一步二矢三矢一百三十二步以上各筒箇一部木一疋外帑庫分給
정조 19년 · 강
敍前執義朴瑞源前掌令鄭毅祚前持平金和鍾前校理朴鍾淳前修撰曺允遂韓致應
정조 19년 · 목
承旨李儒慶以同罪未敍啓稟有是命
정조 19년 · 강
遞承旨金勉柱以林濟遠代之尋遞以尹行恁代之尋遞以李祖承代之竝前望也
정조 19년 · 목
敎曰左副承旨職務相妨許遞前望單子入之待下批牌招察任以濟遠批下濟遠在外許遞命入前望以行恁批下政院以行恁方在罷散啓稟敎以敍用又以行恁在外啓請乘馹上來敎以許遞前望單子入之以祖承批下
정조 19년 · 강
遞應敎韓光植副應敎鄭東觀校理高宅謙副應敎宋翼孝李明淵副校理林漢浩
정조 19년 · 목
光植等未肅拜有是命
정조 19년 · 강
飭都承旨黃昇源仕進
정조 19년 · 목
敎曰都承旨今日又不仕進過矣牌招察任
정조 19년 · 강
飭判尹徐有隣行公
정조 19년 · 목
政院啓言判尹徐有隣鎭日牌招之下飭敎荐降則固當踼蹶承命而不但不爲膺命謂有情勢終不進身於城外請推考敎以聞昨日之敎尙今在鄕分義所在豈不寒心更令牌招近於無義以此傳敎使之知之
정조 19년 · 강
重推忠淸監司柳焵溫宮碑監董寫字官待其上來照律嚴治
정조 19년 · 목
敎曰溫宮碑石卽不過數行小碣則啓下擇日之間雖二三碑可以爲之而如何董役至請改擇日此碑所重果何如則焉敢若此當該道臣爲先從重推考董役之寫字官當於上來後令該曹照律嚴治該倅事當嚴處功過相當無論而當見判本萬一刻不深闊道臣及下去寫字官當加等嚴處此意令廟堂三懸鈴分付
정조 19년 · 강
判尹徐有隣上疏賜批
정조 19년 · 목
疏略曰爲臣不忠行已無狀一矢兩鏑傡及兄弟半歲之內家戶再辱數日之中拳踢交加俯仰跼顧此何人斯方其疏本之未頒也雖不識其何許措說而伏讀批旨若曰仁人君子所不欲掛眼又若曰俾不得復起爲人抑亦忍之甚矣以此而推之槪可想其極口醜辱極意構誣更無一半分餘地矣古之人遭罹橫逆未知如何處得而若使熱血男子當之只有刎頸剚腹立暴冤枉之情實而臣等質旣荏弱性又冥頑一日二日未辨片時之痛抑又思之若令人言之虛實眞贗不能一番辨明甘受此暗黮以死則惟我聖明縱賜俯燭將何以釋一世之疑而解千載之惑乎以是淟涊隱忍拖至于今乃者疏本頒下而便一急書變書之甚者眼目才屬魂魄先褫人臣負此罪名其將安歸彈人劾人從古何限而不料若是之憯且毒也欲殺其兄則殺其兄而已欲殺其弟則殺其弟而已何必一筆句斷竝殺兄弟而後快於心耶蓋其爲說始之以奸憸狎邪終之以元惡巨奸雄賊大奸而中間臚列之千罪萬惡搜羅剔抉無所不有譬如密網之不漏片鱗細櫛之不遺一髮必欲埋之於萬仞坑坎之下俾不得擧頭鳴號張口辨別其爲計也誠巧且密矣而反多見其疏且闊也大抵小人而至於元惡巨奸雄賊大奸者必須有許大心膽許大氣力方可以肆其獰慝恣其陰巧勇於戕害善於饕餮而若臣兄弟之本末長短聖明之所洞悉點檢平生不過是庸庸碌碌畏約拙劣之一下品其於元惡大奸可謂百死而做不得則以何心膽氣力餌以榮祿設爲機穽決四方之訟獄掌八路之差除鉗制衆人之口變易擧世之俗乎雖以衆惡所歸類聚構捏人物題目太不襯當人之見之其孰取信而林惠道載之鬼得不呵笑於地下乎且念臣之兄弟賦性過於柔善做事失之周便除非名義懲討大關係處未嘗有盛氣聲罪之事雖在非類賤伍雌黃莫設罵詈不及似此稟質矯揉不得以之見譏於人則容可說也媢嫉仇視驅人揚人之目又何謂也旣有所指必有其事何人被臣等媢嫉仇視又未知何人爲臣等之所驅所擠受惡名而遭毒鋒者乎橫罹獲脫恩言炳若丹靑幾魚何黨聖敎皎如日星而猶不之省專事勒加曰以釁累曰以謟附此而如彼他尙何說而若彼所謂家間交勉之語決非橫目者所可萌心而旣曰家間則係是至密未知孰間而孰傳之耶權之一字自來殺人之欛柄而赫日中天物無遁情臣等雖不忠無狀安敢售籠絡之習恣弄之計乎臣自是一介臣而已只知有君不知其他長養雨露依恃日月古我今我依舊自在則何謂之千億化身一生無一寸長而乃所戒者在於虛僞假餙則釣沽詿誤云云又何爲而捃摭至此其餘財賄勢利淫朋胥淪等許多論列無非架鑿之言羅織之說世有公眼自當辨之臣不必呶呶費舌而惟其背馳義理四字何太容易也義理者撑天地亘古今殄滅他不得之一線路逕耳未知言者所謂義理更有別般義理而謂臣背馳也耶因此而繼之曰附異趨之論而甘爲倀鬼約同心之友而迭投章奏放倒身名從他笑詈言者知之而言之是忍也不知而言之是敢也忍與敢之間必居其一矣噫頃在壬子之夏嶺外諸儒相率叫閤而其於大聖人仁精義盡處多未之管測而又於擧國公共之義理便若半國之所獨秉者然臣竊慨然於斯不顧出位之嫌猥徹咫尺之疏而首陳至盛至大之懿德次陳君臣上下所講明之事實仍以討丙丁所以討戊巳之微辭奧旨昭載明義錄一部洞陳之以之揄揚以之闡明不但使嶺儒輩灼見而明知如秤得星而已擧世之人莫不詳悉其顚末而往往有爲之泣下者則此果與所謂異趨之人合耶離耶同耶否耶我家自有光明寶藏何必就鐵爐査礦中掇拾而撥取乎今其疏在耳雖使五尺之童見之辨且不難而急於構陷變幻疑亂略無顧忘可謂忍所不忍而敢所不敢矣噫風馬牛不相及爲建德報仇之李鎭宅指東意西狂譫妄語何關於臣弟而旣擊臣弟又及臣身集萬古權兇之目恣一紙醜悖之辱渠亦有兄弟是亦可爲者耶臣之善惡非朝薫而暮蕕昨夷而今蹠則前何心說世好而釋新憾後何心張沙射而投井石也噫臣本脆弱蒲柳先衰自經閱劫以來形影相依皮殼徒存俱無異於經霜之葉無風自隕左右排擊何其過費心力也伏惟我聖上垂憐於機擭俎刃之中積忤寡助之批燭其本情心上造化之諭愛之欲生拯濟救拔之恩非止一再愈往愈摯死罪賤臣何以得此闔門感泣不知死所抱此前後恩敎可以含笑入地更無絲毫餘憾而顧臣等腐心痛骨直欲溘然者有之噫自古人臣受之於君父者考之史乘歷歷可數而或有活命而保家者或有量才而受任者或有兄處峻秼而弟處下位者或有弟居要任而兄居散班者未嘗聯武共峙同時竝被而若臣兄弟則俱以至庸之賤特荷不世之遇旣生成之又拔擢之迭踐華膴恒叨近密瘡疣百出而惟殿下容貸之睢盱四集而惟殿下覆燾之隨時隨事曲庇曲保雖慈母之於穉子未足喩其鞠育顧復而夷考數十年任使初無一二事報效辜負之罪實合萬殞惟是所願者忠而利害莫恤於一身所信者心而死生惟聽於上天伈俔而處冥墑而行知恩之蛇念雖切於含珠愛主之馬跡反涉於戀豆門闌盈盛而若不懷懼鍾漏鳴盡而便不知止且當前後居官之際必多未厭物情之擧以理而推就事而論早脫狼狽可立而俟而況在今秋以後宜乎務積衷悃相挈告退而荐被拯救未忍便訣屢勤飭敎莫遂微諒竟未兌廁身周行待罪藩維廉恥喪矣貪戀極矣若以此聲罪臣等而迫逐之擊去之固當摧謝恰受之不暇而今者百鏑迭發萬罪俱備上以累則哲之明下以貽淸朝之辱生將爲不忠無狀之人死將爲不忠無狀之鬼茫茫大地戲戲靡騁簪履不遺除旨聯翩節旄尙縻亞使替行恩至渥也德至厚也而卽伏見傳敎下者句句諄複字字感泣剖析備盡至及於于和天牌遠辱特令其拔例臣雖頑如豚魚寧或自有其身甘歸於眞箇無憚之科而其奈舊滓新穢疊疊重重衆怒群猜仇仇耽耽決千頃而末由薰洗凛一縷而莫保危命何哉伏乞聖明將臣兄弟職名傡賜鐫免仍今攸司亟行鈇鉞之誅以爲爲人臣不忠無狀孤恩負國者之戒焉言者所論列旣已竝擧臣兄弟互相綜錯而臣弟則以謫補而兼廢務勢無以自達矣且念弟爲兄訟冤是乃四件事則兄爲弟同辭籲天亦無所不可敢此陳暴僭越之罪尤無所逃臣竊有憤惋冤鬱疾聲哀號者趙鎭井之疏繼李安默之疏而一時竝出則危怖之言構捏之說槪可想得而還給有命申卞無路此而不白生亦何爲日夕徊徨骨靑臆塞特令還入頒下使臣得以一暴則雖卽地滅死萬萬無恨臣於治疏將上之際又伏見傳敎下者臣於是乎出鬼而爲人矣奉讀未半不覺失聲而慟繼之以血也世固多專無倫脊徒事吞噬之類而豈有白地凶誣至此之極者耶玆者絲綸之上下數百言照燭之昭晣之竝與區區平日之本情而洞曉之縱使臣剖心自暴何以加於此天高地厚父生母育庶可以獲齒人類歸見祖先矣揆以天理人情固當拚棄生死拚棄謗議卽地冒進仰謝肉骨之恩卽地退伏仍請金木之誅而大防當前鐵限難壞臣罪至此萬死有餘修門入望不知所云批以朴長卨出而卿弟之本心歷歷趙鎭井出而卿之悃愊章章人欲䬲禍卿轉爲福理無往而不復事有屈則必伸者卿家之謂也況天可畏三字在卿俯仰不怍之明券卿其勿辭斯速肅命
정조 19년 · 강
正言李儒修疏陳修省之方尾附辭職賜批
정조 19년 · 목
疏略曰臣適往遠鄕日前纔還始聞其間(刀削)許積復官(刀削)實不曉其所以也非常之擧不止一再過中之事駭惑中外丹書無痕而公議愈激隄防隳壞而義理漸晦察微燭隱欲幽枉之必伸而希覬成風恩澤或濫推心置腹思龍蛇之皆化而包容或過常法不嚴此皆雨露於霜雪之時發泄於收翕之時也又此事皆於此月之內則尤豈非暗合明驗於今日之災者耶臣固知聖意欲在於竝遂枯荄導迎和氣而此亦有大不然者朝廷波蕩則一時之恩不足以召和擧國怫鬱則一夫之獲不足以致祥但使遑遑擾擾上不能鎭安淸靜如是之際乖氣安得不至時變安得不生乎司今修省之方惟在亟允大臣三司之請赫然改圖還收成命以嚴王法以光聖德猗成殿下愛民則躬行祈穀之祭親製勸農之文潦旱癘疫輒施蠲成水火漂頹時有救助船粟不足而至分內帑而暘關心而常飭道啓則宜其民無飢寒安生樂業而困若益甚顚連者多何也臣謂貪官汚吏之罪也蓋絲麻粟米出于民者什則宜其入于國者一在于民者九而今民皆曰入者什之四左臣未知其三四之歸於何地耶此必廉不足者歸之於自已直不足者歸之於所阿明不足者歸之於吏鄕而然也決非一民之力不能辨一口一歲之食而致此頷顑也惟此矯救之方惟在則哲之明黜陟之公而至於任用則登崇俊良一藝必錄竝鑄賢愚無物不遂明先王之道斥異端之橫流飭薦剡之法訪遺賢於側陋則宜其宣協匡輔治躋郅隆而嘉猷良謨未聞澤究于下國計民憂致勤獨勞於上何也臣則謂偏黨分裂之害也始而言議不合中而構怨已甚終而干戈相尋互相擠陷朝無完人氣色愁慘何災不臻一言一事初無公是而公非無我無爾但知護黨而代異朝廷之上摶擊爲事而不暇他念巖穴之下保身爲哲而無意出脚君誰與共國民誰使拯濟如是而至今維持者臣竊以謂殿下三代以後首出底聖人也伏願痛革此弊俾有爲公祛私之效則中和位育之治必不外是而朝著淸明而災異自消矣批以當留意爾其勿辭察職
정조 19년 · 강
命金吾時囚趙台榮洪奭周罷職放送仍命李晴仍任館職使之入直
정조 19년 · 목
禁府啓言注書趙台榮原情以爲昨日徑先申退敢圖占便自顧罪犯合被重勘云假注書洪奭周原情以爲年淺識迷觸事生疣敢於不當申退之日徑先出去自歸占便罪實難贖云趙台榮時任史官請議處洪奭周刑推得情敎以趙台榮則所供異於所問誠如渠供兩罪俱發與洪奭周罷職放送又啓言副修撰李晴原情以爲負沈族罔湔之題目荷粉骨莫報之洪造前後恩敎昭晣無餘報答之道雖赴湯而蹈火猶不足以效其萬一豈敢以官職去就爲一身廉隅竊有窮天徹地至冤極痛之私向來韓光植之疏語極其憯毒誣辱亡父不遺餘地至謂附麗於凶論久爲士林所擯斥遭此罔測之誣崩隕痛迫穹壤茫茫卽欲擊鼓鳴號以暴父冤而罪累之蹤籲天無堦隱忍以度及至春間冒死之陳章又阻於喉院徹天至痛無地可雪只願未死之前一暴此冤雖卽日溘然庶有歸見亡父之顏伏地痛泣日夜祝手蓋其時事實詳載於太學日記而渠父則以親病呈單下鄕初無參涉之事只緣渠罪深重誣及於泉下抱此至痛未能昭雪則天地間一罪人也更何敢擧顏擡頭貪榮冒恩自同平人復近於修門一步之地哉恩除之屢降而未卽叩謝者此尤不孝不忠之罪云李晴曾經侍從請議處敎以意謂干連於柳事渠曰茹痛於韓疏勿論韓柳事屬於渠俾盡蘇救之力於曾往在渠道理無出竭蹶二字供辭勿施館職仍仕放送使之卽爲出肅入直
정조 19년 · 강
命判府事李秉模上來時陪行等節依例擧行
정조 19년 · 목
京畿都事趙得永狀啓以爲判府事李秉模自原州上來時本道監司徐有防事當迎候而方在廢務俟勘中臣依例代行而陪行營吏因大臣分付馳告內迎候與各務差員一竝除之云緣由馳啓敎以大臣行止自別陪行等節依例擧行都事卽爲下直事分付
정조 19년 · 강
飭內司官吏之下去沁都者後無得避還
정조 19년 · 목
江華留守金履翼以內司別提崔仁福嚴棍後甲串墩臺軍充定馳啓敎以此後內司官吏之無端避還者當令留守施以軍法後狀聞令內需司知悉
정조 19년 · 강
兵曹以朴載熙所陳諸條回啓命載熙單付訓鍊副正重推兵判李得臣仍爲越俸更令草記
정조 19년 · 목
該曹啓言依傳敎招致朴載熙逐條問之則其一輦陪軍令訓局精抄事也自正輦陪以下各差備軍各有原定案册如或有闕則必以良丁考籍充定至於儀仗軍案付外或於不足之時果有若干名雇立之例而渠之部將隨行時目見云者必是儀仗軍之錯認以輦陪軍也今此令訓局精抄恐難輕議其一壯勇營及三軍門軍卒使之城內居生事也各營門軍卒之居住皆在五部字內無異於魚鱗作隊且爲其生業之隨處各異若夫聚會組練固無間於城門內外則今此皆接城內之議決是行不得之事其一禁軍騎士馬政申飭事也所謂禁軍騎士之借馬納馬果爲流來痼弊甚至於貰馬而烙印者有之馬軍而無馬是與無軍等耳揆以軍制萬萬寒心近因朝令之申嚴雖不至如向來之全不成樣而因循襲謬亦安知無此弊也分付各營門更加申飭俾祛此弊如是申飭之後更或現發則不飭之該營大將重勘似合事宜其一軍器中預備馬鐵事也馬非蹄鐵無以致遠故所以外營之軍器亦或有馬鐵幾部載錄者若使京外有軍器處儲留馬鐵以爲緩急所須則亦合事宜其一量減軍額使之民多兵少事也四五父子盡爲納布父子兄弟俱在軍伍誠爲鄕民難支之弊而至如四父子之同編軍籍者一人以侍丁免役事目所載自在當頉而一旅三保古法卽然各營幾哨定制已久則減額一款今不可輕易議到其一各道陞戶以京軍門待年者代定事也外邑陞戶抄上果不無行齎居送之弊而此與兩營鄕軍有異該邑必擇其身手而送之軍門亦揀其壯健而受之當初制置至爲嚴重故或以兵書或以武藝自書字的敎鍊官以至僉使萬戶之拔擢需用多出此輩今若以京軍子支待年者以塡代爲主則安知不矮弱殘劣之參錯於其間哉此不但有違於設置之本意軍制莫重有難容易議到其一軍兵年限事也軍丁之年歲增減勿論京外誠一痼弊十五歲後充定六十一歲除減者當初法意蓋出於捨其老弱取其少壯之義而近未京軍門則爲其料布而過年限者或因循不減外邑則爲免納布而冒年頉免者亦多有之揆以制法之意極爲可駭此則嚴飭京外無敢如前襲謬一一釐整以爲祛舊弊重軍政之地恐合事宜其一戰船改造事也大凡戰船多載軍卒及能櫓手又積置餱糧器械則非完固厚重者無以勝載且況風濤之所激囓巖嶼之所觸擊薄不如厚脆不如堅其勢灼然而若其全木粘付無以運用雖以每朔潮信言之水到船浮之時卽不過四五箇日則合有變通商量而事情猶未詳悉令各該水使論理狀聞後稟處其一軍兵輩道袍唐鞋禁飭事也士庶吏隸衣章各異無敢踰越自是法意且況軍伍比他尤別而近來果不無此弊故法官時或出牌禁飭而安知不復踵前習乎此則申飭各營門及三法司嚴加禁斷似好其一喬桐設置虞候事也各道兵水營皆有虞候統禦營事體尤別則今此爲說容或無怪而彈九小島一水使足以總察則當此經費不贍之時創設一衙門恐難遽議其一山臺戲子逬黜城外事也儺之傳來久矣雖是雜戲而我國爲勅行而至設都監彼若不索見則已如或索見則亦不可昔有而今無旣難永罷則城外逬黜恐不過一時騷擾而止其一罷外邑分養馬而直送京軍門事也島馬之不經馴養者猝難驅使於隊伍馳驟之列故分送外邑待其馴熟而後與作戰馬者當初制法之意槪可見矣但各邑之貽弊公穀之糜費果如渠言且所謂分養還納之馬疲瘠居多不合於馳驟宜有變通之方令司僕寺從長稟處凡此十二條件中不無採取施行之論而亦不過自來舊典更加申飭之事也其餘諸條曁渠父渠兄之遺志則渠必有平日之所承聞所講究者而今於逐條詰問之際只言其必宜矯改而若其矯改之區劃方略無一指陳者請竝置之敎曰近來之人工謀日甚設有渠父渠兄之言孰肯不避訊推爲此擧乎況其言皆有依據朴載熙口傳單代訓鍊副正非爲渠也欲革諸弁治容塗粉之習也回啓例限三日則何去而始待促敎書納乎卿則推考諸條中其一正輦陪事不可不釐正者莫先於此事其所重何如則以來處不知根着不明者充定有識之欲爲釐正久矣古則都民皆有身役輦陪雖亦碎頭以今次次除彼竝與掃雪伐永之雜役而不爲之時其所亂雜之莫甚不問可知則身爲本兵之長看作不緊之說漫漶回啓萬萬駭然卿則爲先越俸一等今日內更爲草記回啓其二京軍門軍兵城內居生事亦不輕議置之而卿所謂魚鱗作隊云者何營有此法乎太涉無稽卿則推考其三禁軍騎士馬政申飭事如許不誠之申飭不如不爲卿則推考其四軍哭中預備馬鐵事故規則各營計馬每馬預備十部以備不虞之用壯營以新設之故每馬備置二十部爲例此際有此人之言可謂的確之論然不必勒令一時新備以致煩擾今此回啓專昩格式卿則從重推考其五減軍額事渠言果格言而須待承佐之人可議更張之事姑置之回啓中各營幾哨云云未知爲何說卿則推考其六陞戶軍以京軍代定事渠言亦好而觀勢隨時次次闊狹如今年之爲抑或一道回啓中以陞戶擢爲僉萬戶之說果在於何册卿則從重推考其七軍兵年限事願免不願免京鄕之事情各異則一番例飭其能令行殊非務實之道卿則推考其八戰船改造事卿太不識船制輕銳則載多而用迅頑鈍則力綿而行掣回啓措語可謂問東答西卿則推考船制與船艙事欲爲提問後處之下廟堂稟處其九軍兵等法外服着事朝廷有紀綱則不令而自禁不然雖日棍千兵日笞百卒何蓋之有則忽請三法司出禁徒啓撓民之端卿則爲先從重推考其十喬桐置虞候事渠言亦可各道水營之所有者獨於京畿闕却豈成說乎卿則推考罷一幕裨不緊之料創一武弁多緊之窠可謂一擧而兩得統禦事體與他自別名雖虞候堂下中略尊品數差送似好別無縻費之端與否令帥臣指一狀聞事行會其十一山臺戲子事置之則可而已有何騷擾之端卿則推考其十二分養馬直送各營門事渠言亦有所見無論如此如彼政當爛漫商度指一回啓而豈敢草率乃爾卿則推考合行條件從後更爲論理草記
정조 19년 · 강
命關東退蔘加數擇捧嶺南退蔘姑爲留置以點退而不爲民弊之道問于該道臣李泰永仍問今夏慶禮後惠不及民委折改差人蔘領納差員靑松府使李普天審藥移法司重治
정조 19년 · 목
內醫院啓言關東嶺南封進人蔘前後申飭非止一再而今番兩道十月令納人蔘今日臣等與諸醫官各別擇捧則江原道當捧十四斤四兩內所捧爲八斤十兩零退却爲五斤九兩零慶尙道當捧二斤內所捧爲十一兩零退却爲一斤四兩零御藥事體何等嚴重而不善察飭以劣品充數者如是夥然其在警勵之道不可只令改納而止江原監司李秉鼎慶尙監司李泰永竝罷職領納差使員江陵府使李鎭復靑松府使李普天令該府拿處兩道審藥移法司從重科治何如敎以此道臣氣力決無雜用山家之理所退數爻中加數擇捧後草記嶺南事萬萬駭然比之闕東所捧不但幾爲三分一此與關東蔘之用處閑漫有異專爲慈殿宮湯劑所用則其在分義焉敢若是不謹當該道臣罷拿亦輕矣而自其手贖罪不害爲寬大之典而點退之際民當受其弊留其蔘而問其罪仍問不爲民弊之道待其報來草記今夏慶禮後施惠於民者爲道臣使分銅合米多不及民致有昨日諫長之疏兩湖非不然矣施惠最多處嶺南也處該道者擧行之若此抑何委折當待査啓來到處之査啓使之星火修啓道伯之姑不處分亦出於爲民之意而如差員輩何足恤拿處歇矣改差差代嶺南審藥事依施
정조 19년 · 목
時至具冕服出齋室禮儀使禮曹參判李敬一導詣版位行再拜禮執幣獻幣執爵獻爵大祝廣州判官李始源讀祝文訖還復位詣飮福位行飮福禮禮畢還入齊室
정조 19년 · 목
具翼善冠袞龍袍出齋室門乘輿由逌瞻門入弘化門明政門承淸門還內
정조 19년 · 목
宗廟冬享在再明也
정조 19년 · 목
因台榮拿處傳旨敎以爲先推考更觀勤慢
정조 19년 · 강
命以初七日行方物封裹拜表日子進定初十日飭使行趁臘月初一日入北京
정조 19년 · 목
因禮曹冬至及來丙辰年正朝兼謝恩使拜表吉日推擇事草記敎以初七日方物封裹物種看品處所則依近例便殿爲之拜表日子以初十日進定者依昨筵下敎欲使使行趁臘月初一日入北京也到灣之後若以追卜之未到以致行事之遲滯則該道道臣灣尹難免其責其責亦在譯院令廟堂以此知悉
정조 19년 · 강
以崔獻重爲承旨前望也
정조 19년 · 강
命日氣不寒朝會煖帽旬前觀勢闊狹
정조 19년 · 목
敎曰自今日大小朝會當用煖帽而日氣姑不寒冷旬前則觀勢闊狹
정조 19년 · 강
以李柱國爲軍器提調前望也
정조 19년 · 목
敎曰武庫重地堂上不可久曠軍器提調前望單子入之以柱國批下
정조 19년 · 강
遞藥房提調徐有隣以洪檍代之前望也
정조 19년 · 강
左議政兪彥鎬上箚請譴賜批
정조 19년 · 목
箚略曰臣所患關格之症近復添劇昨日賓對有命而旣不得自力趨進朔享親行之辰又未能祗詣宮外自伸微忱惶霣觖悵之中又因兵判薦望之稽滯責敎截嚴領右相至有泥首胥命之擧臣則病伏涔涔獨未與請罪之列恬若無故者然追思悚恧罪益難逃有不敢以畢竟傳敎之收還而厭然自恕伏乞亟降威罰批以所辭過矣愼節之尙未快可何等慮念卿須安心勿辭加意愼攝仍命遣史官傳諭
정조 19년 · 강
禮曹判書具允明陳疏辭職賜批
정조 19년 · 목
批以俟少間入來肅命
정조 19년 · 강
平安道儒生楊澤九等上疏請移建仁賢書院於箕聖舊基改名以學館墓曰陵置守官玄齋室別建孝廟御書閣賜批
정조 19년 · 목
疏略曰太師遺像奉安之所在於平壤府西南蒼光山下稱以仁賢書院太牢之祀用之於中丁此雖出於追報大德之義非所以致崇極之禮也我太師南面出治于此則其位君也其道師也夫稱書院祠中丁雖在鄕賢表章之所皆用是例顧以太師之位之尊道之大降同於此其可曰合禮乎且倉山偏在一隅地甚側隘而太師舊宮在於箕城平坦之中八敎之門九疇之壇宛然封植而其下則太師親劃之田也其前則太師親鑿之井也當初建祠廟之時不于此而于彼者亦非所以卽地寓慕之義也臣等區區之見以爲移建仁賢書院於太師舊宮之基改書院以學館之名影殿講堂皆表美號祀用上丁以摸擬於夫子之廟然後可以無憾於尊太師之道也且伏念孝廟臨院宸翰奉藏於講堂是亦苟簡甚矣臣等以爲別立御書閣於殿東以揭雲漢昭回之光則不但增重於太師之廟抑所以丕顯聖祖尊道躬臨之盛蹟也且伏念太師弓劍之藏在於府西北城外只以一尺短碣題之曰箕子墓不以陵稱之又傍無守衛之官大凡王者之墓皆稱以陵而況太師以東方立極之君其過化存神之澤又永被萬世則太師雖未嘗稱王而東人之以王尊太師者厥惟久矣臣等亦以爲崇箕子墓曰陵置守官立齋室然後亦合於追尊太師之禮而大有光於聖朝崇報前聖之盛典矣批以院與墓之仍舊稱於義無悖爾等退修學業
정조 19년 · 강
推承旨蔡弘遠
정조 19년 · 목
政院啓言忠壯將趙光鑚來呈病親呈辭而字畵麤大全欠敬謹書行失次有乖格式臣之矇然捧入不勝惶恐請原單勿施趙光鑚所當重勘而本院請推外無他罰何以爲之敎以何足責渠則勿論爾推考
정조 19년 · 강
命明日次對判府事李秉模進參仍命御眞大奉審時勿爲參班
정조 19년 · 목
政院以今日賓廳日次而大臣身病不得來會啓敎以領相則已有勿爲入來之筵敎右相則中書故事不欲更改勉循陳懇左相之獨賢雖甚可悶次對久未爲之何當可强遣備郞傳諭左相以其附對使之來告該房○敎曰今聞備郞回奏之言左相病患尙未差可姑難從近登筵云在前如此之時原任大臣有代行次對之擧矣一月六對之原任間參卽肅廟朝受敎而先朝則次對時奉朝賀亦有同爲入侍之例見今民事豈無可言之事原任次對明日來會事遣備郞傳諭子李判府事○敎曰本閣孟朔御眞大奉審退行於明日而日寒若此右相則曾有下敎左相則自當不爲進參李判府事旣有次對入來之命勿爲參班事遣檢書官傳諭
정조 19년 · 강
左議政兪彥鎬家遣御醫看病仍命看病醫官邊致翰議藥鍼醫中移送
정조 19년 · 목
敎曰左相家遣御醫看病齎傳相當藥物○御醫邊致翰書啓以爲左議政兪彥鎬病症看審則元氣大虛膈間凝滯之寒痰無時上衝食飮不能順下已至十許日脈度則左右三部俱爲虛滑此是上實下虛氣不歸元之致主家方用六君子湯而賜送藥物齎傳則以爲無狀賤臣重以疾病上煩聖念又有此珍劑之頒下伏枕祗受不勝惶隕云矣敎以藥房有邊致翰故大臣病患頻有之若非致翰無看病之醫官乎逐致翰可無看病之行逐送議藥鍼醫中一廳其代差出
정조 19년 · 강
召見拜峯鎭暗行御史鄭晚錫于重熙堂
정조 19년 · 강
召見諸承旨及藥院提調李時秀于誠正閣
정조 19년 · 목
諸承旨持公事入侍也藥院請診也○予謂時秀曰嶺南貢蔘全是家蔘乎時秀曰家蔘間多混入矣予曰退蔘則封置本院待更捧後還給雖自京貿納勿使弊歸於小民可也
정조 19년 · 강
命嶺南伯李泰永封進不謹之罪爲先關問密陽府使趙觀鎭待畢糴捧拿處傳旨
정조 19년 · 목
藥院提調李時秀啓言關西及嶺南年例封進皮荻栗各有期限而關西之咸從嶺南之尙州善山兩邑皆已封進密陽一邑過限不納以致今日不得如式進獻請不飭之該道臣罷職當該封進邑守令令該府拿處從之敎以道臣事切切駭然而重於此之蔘品爲念此時民弊初不處分至於問備近於太歇其不謹之罪爲先關問守令拿處待畢捧糴捧傳旨
정조 19년 · 강
命嶺南舊還收捧姑爲安徐統營穀昨年停退條仍停與收捧依三南諸邑例擧行關東舊還準數收捧
정조 19년 · 목
有司堂上李時秀啓言諸道分等狀啓今旣齊到舊還當爲分排知委矣關西海西及北關三道則已因分等狀啓分數行會湖南湖西兩道則竝蒙停退之恩京畿則分等狀啓中以各年舊還不可擧論爲辭特旨許施亦當在停退之中四都中松都則初無舊還各色華城廣州江華則各年舊還各有多寡而三都皆是畿甸之地畿甸諸邑旣不擧論則三都宜無異同舊還竝勿論只以昨年停退條收捧而華城則尤甚之次戶分數仍停旣有特旨判下廣州江華昨年停退條竝依畿伯狀請分數收捧嶺南各年舊還合爲十一萬餘石而昨年停退當捧條爲四十三萬餘石昨年停退條雖與舊還稍異當捧之數旣如是夥然則各年舊還有難一時竝督舊還分排姑爲安徐統營還穀散在三南諸邑三南舊還旣不分排則統營舊還亦宜一例施行而統營昨年停退條之在於三南者仍停與收捧各依該道該邑例擧行至於關東一路則舊還都數不過爲四千四百餘石而旣無昨年停退又値今秋登稔此則準數收捧之意竝爲分付似好正當捧糴之時不可不趁卽分排行會大臣之意如此故敢此仰達從之
정조 19년 · 강
命啓覆時領相登筵與否詢問以啓
정조 19년 · 목
承旨兪漢寧啓言京外啓覆罪人推案才已修整矣初再三覆日字令日官推擇則初覆今二十二日再覆二十四日三覆二十七日爲吉云以此日擧行之意請分付該曹從之敎以大辟至重啓覆之不爲已久今年則尤豈可闕爲首相登筵可以爲之待擇日啓下强參與否遣史官問于領相以啓
정조 19년 · 강
命抄啓文臣親試及試射上齋生應製明日爲之日次儒生殿講合設於臘月仍命朱書百選成誦文臣亦令待令於明日
정조 19년 · 목
內閣以九月朔新舊選抄啓文臣親試及試射何日擧行啓稟敎以明日爲之○敎曰日次儒生殿講再明日待令上齋生應製明日抄啓文臣親試同爲應製集春門外待令今春文臣製述時外等三文臣朱書百選突誦來待內閣云亦令明日待令尋敎曰儒生殿講再明日爲之事下敎而啓覆以再明日推擇云明日先行製述講則合設於十二月旬頭講事分付成均館
정조 19년 · 강
推兵判李得臣罷拿參知成德雨佐郞申鳳朝令承旨申者摘奸宿衛軍兵單祫衣
정조 19년 · 목
敎曰日寒則宿衛軍兵之祫衣單衣摘奸單記曾有定式而此等微細之事每年必待下敎擧行昨冬飭敎又何如則今日初寒尙無一言兵曹入直堂郞爲先罷職後拿處俾知寒威之嚴其代令該曹口傳差出待下批牌招察任不能檢飭之判堂亦爲推考軍士房坐于仁政門摘奸以啓○承旨申者啓言臣承命進詣仁政門外入直禁軍扈衛軍官局出身金虎門入直軍所着衣服一一摘奸則禁軍朴漢弼扈衛軍官奇景說皆着祫衣祫袴金虎門入直軍金光國金喜得皆着祫袴又詣建陽門外弘化門銅龍門入直軍亦爲摘奸則弘化門入直軍徐命乭朴日孫銅龍門入直軍張龍甲趙德世皆着祫袴請分付該曹及各該營以爲考例分給之地允之
정조 19년 · 강
遞正言李儒修鄭魯榮持平趙萬元放時囚申鳳朝
정조 19년 · 목
敎曰抄啓文臣中時帶臺職人許遞拿處人放送
정조 19년 · 강
飭刑曹判書李在學參判金履成行公
정조 19년 · 목
敎曰啓覆推擇未肅拜刑曹判書參判牌招察任
정조 19년 · 강
罷判尹徐有隣職
정조 19년 · 목
敎曰聞再昨之敎承昨日之批而迷不知改尙在鄕外分義可謂掃地矣行判尹徐有隣罷職
정조 19년 · 강
修撰鄭東榦疏陳母病乞遞賜批
정조 19년 · 목
疏略曰門戶不幸世變層生奸孼近出實有隴西之恥別族先見愧無智果之議私心憤痛有倍他人矧今側席求助之日凡在言事之列者擧效一得之見各執藝事以應明旨而臣旣不敢自居於論思之任又無夙講於對揚之謨虛縻屢日未效一言以此空疏蔑裂之蹤曷任淸朝顧問之責也哉反復思惟無望承當莫若退守本分斂跡投閒以卒我聖上終始生成之澤且念臣之偏母年近八耋氣息凛綴晝宵左右不得跬步離捨伏乞特許鐫改職名俾便救護仍治臣瀆擾之罪批以爾其勿辭救護母病
정조 19년 · 강
校理沈奎魯修撰李基讓等聯疏請寢李晴仍任館職之命賜批仍命重推
정조 19년 · 목
疏略曰臣等卽伏見禁府啓目判付下者以李晴仍任館職使卽出肅入直臣等相顧愕眙繼之以憂歎也噫彼李晴卽星賊之死友血黨也衣食家舍之相資章奏文字之相議者擧世之所共知也則星賊之治呈凶疏也聚首參論者卽晴是也師文之肆發悖說也接膝酬酢者亦晴是也前後臺論未家兪音中外輿情方切共憤不意玉署除旨遽及有罪未勘幾年廢棄之蹤繼於王府啓目特下見職仍任卽爲肅謝之命此何擧也此何事也臣等職忝論思旣不能匡救闕失又不能明張聲討致有此萬萬過中之擧臣等誠惶且恧而渠敢自同無故揚揚出肅則臣等何忍視以同僚與之伴直乎略暴忠憤徑出禁扃伏乞亟寢王府判下之命以嚴隄防仍治臣等擅離之罪批以參論與酬酢之跡有誰見之則聚首接膝云云何太無理李晴之已蒙昭晣姑勿論豈可隨人口吻敢呈似此之疏乎當初造言自有其人間因晴供亦別玉石爾等事豈成說爲先從重推考
정조 19년 · 강
以洪彥喆爲靑松府使口傳也
정조 19년 · 목
敎曰靑松府使令該曹口傳差出待下批明日辭朝
정조 19년 · 강
遞校理沈奎魯修撰李基讓副修撰李晴以吳鼎源李升運爲校理鄭來百爲副校理金熙稷爲修撰李明淵爲副修撰竝前望也
정조 19년 · 목
政院啓言玉堂上下番俱空事甚未安校理沈奎魯修撰李基讓疏批已下與副修撰李晴請一體牌招以爲入直之地敎以竝許遞前望單子入之以鼎源等批下
정조 19년 · 강
命關東封進退蔘移施於臘等差員江陵府使李鎭復除朝辭當日還官
정조 19년 · 목
內醫院啓言關東昨日退却人蔘五斤九兩零更爲擇捧加捧之數爲一斤十兩零竝昨日所捧合爲十斤四兩零餘數三斤十五兩零各別改稱以納事另加申飭敎曰退數猶多此道伯固知毀多譽少而以其氣力決不以不合之品封進所退三斤零移施於臘等差員及審藥好爲下送而差員除朝辭使之當日還官
정조 19년 · 강
命京司徵債依外方例限明秋防塞
정조 19년 · 목
備局啓言今年外方徵債旣已限明秋防塞京司徵債亦爲一體防塞之意請分付法司允之
정조 19년 · 강
兵曹以正輦陪擇定事回啓命爻周還給推捧納承旨兪漢寧
정조 19년 · 목
該曹啓言正輦陪所重何如則雖一名不可以無根着無來歷之人參入於其中矣本曹雖於良丁中考見三式戶籍充定額數而係是無料之役願入者少難保其箇箇有根着來歷雖欲更抄其勢與案付者別無優劣顧今釐正之道莫如原其料布料布原則願入者必多願入者多則可以精抄而許多名料布猝難區劃若於訓局原軍中別擇其勤實可合者移定正輦陪移定之代令本局從便區處此旣莫重之任宜有優原之擧本曹所在正輦陪保布亦爲分等加給之地則似合事宜敎以此何草記乎捧納承旨推考爻周還給
정조 19년 · 강
司諫尹序東引避賜批
정조 19년 · 목
序東啓言向者猥叨臺職適値慶月只知分義之是懼粗伸叨謝之忱矣伊後堂疏之論出而斥之以無端闕啓譏之以貽羞無餘臣滿心慙恧無所容措名以言官旣被貽羞之論則臺端一步便成鐵限而以此情踪其何可一刻晏然於臺次乎請命遞斥臣職批以勿辭退待物論
정조 19년 · 강
掌令吳翰源獻納閔師宣請寢許積復官之命賜批
정조 19년 · 목
翰源等陳前啓又啓言噫嘻痛矣罪人許積負犯之罔赦尙忍言哉體府設施自作群凶之窩主挾房密奏終成前後之兩截乃以昔年之院相罔念三朝之委毗竊弄威權萬惡都萃醞釀家庭謀危宗國王府之丹書昭在百世之公案已定雖在群醜秉國之時尙不敢生意於昭雪而今因其孫之游辭干恩遽命元惡之雪冤宥罪嗚呼此何擧也庚申獄案堅若金石甲戌處分嚴如霜雪至今百有餘年之間無敢或撓而況子爲劇逆父必隨坐自是當施之律也逆堅之締結近宗聚會武夫子藉父勢父掩子惡凶圖逆節亘古所無縱使積無他身犯之罪惡以堅爲子則收司之典在所必加渠有何可宥之端可雪之冤乎請亟寢賊積雪冤復官之命以伸王法以杜亂源焉批以不允末端事依啓
정조 19년 · 강
掌令吳翰源請寢澤遂等支屬移配放釋之命賜批
정조 19년 · 목
翰源陳前啓又啓言噫澤遂弘燮兩賊凶圖逆節尙忍言哉窩窟於厚麟羽翼於能範締結綢繆之狀思之膽掉言之骨顫而有此澤賊支屬移配豐川之命弘賊兩弟全然放送之命臣於此不勝愕然憂歎之至第伏念莫嚴者隄防也莫撓者刑法也今若使凶醜餘孼咸聚善地放還鄕里有若無故平民之安土奠居者然則公法掃地後弊難言請還寢澤遂等支屬移配放釋之命俾凶孼知懼刑章得伸焉批以不允末端事依啓
정조 19년 · 강
獻納閔師宣請寢澤遂支屬弘燮諸弟移己酉放釋金聖鐸罪名分揀之命仍請司諫尹序東出仕賜批
정조 19년 · 목
師宣陳前啓又啓言噫澤弘兩賊卽能範之羽翼厚麟之部曲而締結綢繆之狀思之膽掉言之髮監今此澤賊支屬之團聚善地弘燮兩弟之全然放釋實是意慮之所不到瞻聆之所大駭殿下何爲而有此過中之擧也隄防由是而大壞刑法因此而漸紊則方來之憂庸有極哉請還寢澤遂支屬弘燮諸弟移配放釋之命俾凶孼知懼刑章得伸焉噫嘻金聖鐸亦一宗社之罪人也傳鉢於玄逸護法於來善敢訟四字凶言闖呈丁巳一疏指意之叵測情跡之窮凶昭不可掩乃至於聖怒斯赫鞫刑竄配其有關於隄防之大義顧何如也而遽因其孫之訟冤至命罪名之分揀王章有隳壞之憂凶孼有覬覦之漸其爲方來之慮實甚無窮請亟寢金聖鐸罪名分揀之命司陳尹序東引嫌而退一時論斥何必深引不可以此輕遞言官請司諫尹序東出仕批以不允末端二件事處置事依啓
정조 19년 · 강
命別驍士直赴事依總戎使狀請施行
정조 19년 · 목
總戎使徐龍輔狀啓以爲別驍士都試直赴一窠加給之擧宜軫坡州南陽長湍三邑均霑之道而第伏念武技之優劣相懸入格之多寡各殊有或一邑之中俱占二窠兩邑之全然闕榜則此而偏重彼而向隅在所當慮自今年都試爲始設有優等二人俱出一邑直赴一窠以居首人施行其餘一窠則以兩邑武士中矢數最多人施行俾蒙均平之澤實合事宜令該曹稟處敎以依狀請施行事分付
정조 19년 · 강
給淸安縣民家燒燼恤典
정조 19년 · 목
忠淸監司柳焵以淸安縣民家二十二戶燒燼馳啓敎以此時該邑民人之失所拯爲矜惻各別嚴飭顧恤斯速奠接小殘戶如有未納之還穀身布特爲勿徵事行會
정조 19년 · 강
命金吾時囚金致光勘放草記朴長卨放之田間
정조 19년 · 목
禁府啓言殷栗前縣監金致光原情以爲待罪本縣當其捧糴之時當年分給條則沒數畢捧各色穀物一從分給時所錄文書皆以各其本色逐條準捧元無升合穀代捧之事則單代與否初無可論至於虛留一款考其簿反其庫則流來虛留果爲三千餘石之多所當一一準捧而本縣累經大凶之餘萬無舊逋收殺之望而癸丑八月遞歸故數多穀色自歸於因循掩置之科溺職之罪萬死無惜云金致光曾經侍從請議處敎以功議區別勘放後草記又啓言時囚罪人朴長卨以前任順興府使時穀物減數納供奏事不以實罪今方照律以入當初處分至爲嚴重而杖一百徒三年反或太輕有違於二罪俱發從重論之律文以今番罪目添書於前罪目依前處分放之田間何如允之
정조 19년 · 강
命嶺南貢蔘更封時若有侵徵民邑審藥刑配
정조 19년 · 목
刑曹啓言嶺南審藥鄭珖所供以爲進上人蔘不能盡善看品至於多數退却之境渠之罪狀萬死無惜云請自臣曹考律重勘敎以昨年嚴處之後又復犯科極爲駭然而道有道伯渠何足責待城門開逐送嶺營付之道伯更封之際若有一毫侵徵於民邑如有現發則其身嚴刑三次巨濟府勿限年定配事分付道臣
정조 19년 · 강
御春塘臺行抄啓文臣試射及九月朔親試上齋生製述親試試官尹蓍東徐龍輔鄭大容李晚秀金勉柱試射試官沈煥之李時秀李祖承李益運洪仁浩金啓洛金熙朝李肇源
정조 19년 · 목
試官率抄啓文臣及上齋生入庭行禮訖以還餉爲策題試抄啓文臣限十日製進吾心如秤爲賦題試上齋生懸題後試射射畢宣饌于文臣儒生○試射別單學諭李勉昇三十一中陞敍權知承文院副正字曺錫中三十中虎皮一令副司果金熙華二十七中筒箇一部權晙二十四中申絢二十三中洪秀晚權知承文院副正字申星模李東萬二十二中柳遠鳴姜浚欽二十一中各弓一張前佐郞沈鎜十九中權知承文院副正字洪命周十六中前校理朴鍾淳十四中前正言李儒修十三中前校理沈奎魯副司正金履載十一中權知承文院副正字朴宗京十中各箭竹一百箇副司果金履喬檢閱吳泰曾九中各箭竹九十箇學諭尹致永權知承文院副正字金熙周洪樂浚前正言趙萬元七中各箭竹七十箇權知承文院副正字具得魯六中箭竹六十箇副司果金近淳權知承文院副正字柳台佐黃基天副司正金處巖五中各箭竹五十箇權知承文院副正字宋冕載二中元陵別檢閔致載一中各箭竹四十箇賜給及第洪奭周無分
정조 19년 · 강
命昨夜新啓之例批者竝依前下敎擧行
정조 19년 · 목
敎曰每事順其勢則人亦悟其理昨夜新啓之例批者此也竝依前下下敎擧行事分付
정조 19년 · 강
遞差承旨李儒慶申耆兪漢寧李庚運以鄭尙愚金啓洛李肇源爲承旨
정조 19년 · 목
儒慶等以許積復官傳敎依前還寢事陳達敎曰不緊當該承旨李儒慶遞差申耆等亦爲遞差又敎曰承旨前望單子入之待下批牌招察任
정조 19년 · 강
領議政洪樂性以病未參啓覆及次對上箚引咎賜批仍命啓覆時首相不備而爲之之例問于政府草記
정조 19년 · 목
箚略曰啓覆國之大政也臣忝居相職固當踼蹶趨參而臣衰癃昏耗日甚月加如殺獄文案之浩繁疑晦者萬無領略旨綮斟酌可否之望則固不宜冒進於論決之地而況病情添若尤無以自力登筵矣伏見昨下原任大臣進參次對之敎益切慚悚之至緣臣冒據匪據當退不退使僚相獨賢原任又將替勞私心不安容有拯哉且聞原任大臣亦病不得承命云今日賓對之命竟又寢而不行則此莫非由臣竊位曠職之罪也伏乞亟賜遞免改卜賢德批以寒事有甚於至臘日氣未參何傷卿須安心而啓覆時首相不爲備員而亦有爲之之例乎問其例政府草記仍命遣史官傳諭○議政府啓言啓覆時首相不備而爲之之例草記事命下矣取考本府謄錄則先朝亦多有領相有故或未差時左右相進參爲之之例當宁內申亦有領相未差而左右相進參爲之之例敎以待右相去來時刻磨鍊事該房知悉
정조 19년 · 강
右議政蔡濟恭以病未參啓覆上箚請譴賜批命啓覆停止仍遣御醫齎傳藥物
정조 19년 · 목
箚略曰啓覆國之大事也見今領左兩相皆以病不可詣朝堂其次臣是已臣之背寒賤疾已是數十年貞疾數日以來宿症復肆重以感氣侵凌起動不得雖欲拚死趨進萬無其望玆當寒威聖躬不恤勞動必欲臨御外殿以決大辟而緣臣病無人事使國之大事寢而不行則臣之罪戾當如何也伏乞亟削臣議政之名改卜賢德使國事無闕批以所愼旣如此何可强之三相俱不參啓覆停止事分付該曹卿須安心愼攝仍命遣史官傳諭相當藥物遣御醫傳之
정조 19년 · 강
判府事李秉模以病未進次對上箚請譴賜批
정조 19년 · 목
箚略曰臣病淹鄕廬强策入都而觸冒風雪一倍添劇萬無時日內趨朝之望昨者備郞傳宣聖敎命臣來會次對繼以旣有次對之命御眞大奉審勿爲參班之意閣屬官臨宣聖諭臣聞命惶隕益不知措躬之所原任大臣之代行次對其例甚罕有非如臣所敢承當者矧今病狀如右所陳雖欲冒沒趨承其勢末由臣罪至此益無所逃伏願亟降處分以肅朝綱臣於近來非常之過擧所欲洞陳者不止一二而顧此病伏登筵未易神思昏短又無以强構文字伏枕憂歎無任抑鬱之至批以雖非今日自有後次卿須安心俟間出令仍命遣史官傳諭
정조 19년 · 목
敎曰承旨未差之代行副護軍李光益除授牌招察任
정조 19년 · 강
拿處兵曹正郞呂駿永
정조 19년 · 목
以兵曹驛馬不善擇立事也
정조 19년 · 강
仍任前判尹徐有隣
정조 19년 · 목
敎曰處分欲爲節拍前判尹徐有隣敍用仍任前職牌招察任
정조 19년 · 강
遞京畿監司徐有防
정조 19년 · 목
敎曰禮使之義更難强迫京畿監司徐有防許遞今日政差代日今畿邑民事一日瘝曠可悶待下批使之當日交龜
정조 19년 · 강
特補徐有隣廣州留守
정조 19년 · 목
敎曰人有恒言身不已有此皆塗行之言而至於此重臣從前曲庇姑無論今番事因重臣酬應何如宛轉何如殊而蘇危而安眞所謂今卿猶古卿他不暇顧出而叩謝卽當然底道理而以重臣規模之畏約雖難辦此亦豈忍有牌必違有召不至殆若不識造化然者重臣負國大矣仍前任出牌之後一味鄕居略無動意其可曰有臣分乎所出命牌卽令還收行判尹徐有隣廣州府留守除授使之卽刻受符辭朝留守係是京職時任留守別無內遷之事今日政使之付軍職上來納符○敎曰廣州留守肅拜各別催促
정조 19년 · 강
有政吏曹參判洪明浩兵曹判書李得臣進
정조 19년 · 목
以玄重祚爲持平李尙寯申漵爲正言沈興永爲副校理韓致應爲副修撰金文淳爲判尹德山縣監權煒鎭岑縣監林淳浩相換以沈頤之爲京畿監司李殷福爲江華中軍吳尙慶爲同知老職也
정조 19년 · 강
副校理鄭來百疏陳六條尾附辭職仍請積鐸弘澤等事亟允群請收還承宣遞差之命賜批命可以稟處者稟處
정조 19년 · 목
疏略曰噫目今致災之端固非一二而若其最關係而尤緊重者有不可掩者以言乎隄防則積鐸之負犯斷案旣成國是已定到今百年之後凶孼之肆然呼籲已是變怪亦關紀綱則固當嚴賜處分杜絕希覬而乃反特復官爵蕩滌罪名有若尋常罪過之年久疏釋者然刑政之乖當庸有極哉以堅爲子則積是應坐得罪名義則鐸無可恕而殿下曲費造化違咈公議有此萬萬過中之擧臣固不能無憾於天地之大而至若澤遂支屬之近地量移弘燮諸弟之特命放釋此又何擧也噫彼澤弘之逆節無異能麟之凶圖而屈法低仰遽爾疏放則一部明義錄何地可讀耶若此不已則凶醜逆孼必將接跡而生心聚首而訟冤後之視今者將謂何樣世界耶思之及此不覺凛然而寒心也噫天上之雷霆卽殿下之刑政刑政旣如是失當則雷霆安得不失時乎以言乎紀綱則無嚴之習犯分之端比比有之難以毛擧而甚至於咸昌吏之露刃官庭罪固罔赦而玩愒閱月尙不用法通津民之猥訴輦路事未前有而未聞痛繩此雖微事亦關等威積小成大何變不生以言乎言路則歷觀近日媕婀成習謇諤無聞切直之論固知尙矣而官師之箴亦且寂然此其故何哉夫懲討朝廷之大論而私或蔽公恩反掩義罪關宗社而庇以禁令權輕臺閣而鉗以嚴敎使執法之臣跼高蹐下跋前疐後終至於不得措其躬而容其喙言論何從而發風釆何從而生乎情志由是阻隔氣象以此消沮駸駸然入於緘結之域此豈聖朝之美事耶易曰天地交泰天地交然後陰陽和陰陽和然後風雷時殿下試看今日之爻象言路旣如彼杜塞義理又如是湮晦災沴之來理所必然以言乎財用則太倉頒祿常患不足外邑留庫皆歸烏有客使將至而支供難辦湖農告歉而賙賑無策傳所謂國非其國者不幸近之以言乎民憂則缾罌旣罄杼柚俱空新舊還餉徵督方急隣族侵漁愁若多端而官無察眉之政里多重足之形邦本之困悴至於此極則天心之譴怒亦足無怪凡此五條俱是當今之急務當此遇災修省之日殿下惕然警懼慨然奮發隄防則求所以嚴密紀綱則求所以振肅言路則求所以恢張財用則求所以贍敷民憂則求所以懷綏積鐸弘澤等過中處分雖幸臺啓之允從勿以旣往而或忽嚴防之方其餘諸條亦令有司次第修擧則此實轉災爲祥之一大機會也抑臣於月前奉命萊府竊有愚見敢此尾陳本府形便比諸西北邊邑尤有重焉備禦之策警急之方固宜與他自別而軍校奬勸之道實多疏虞雖以西北邊邑與畿內獨鎭諸處言之或有付料軍官或有久勤邊將而至於萊府則獨無此規中年自朝家設置別騎衛倣西北親騎衛之制每年自左兵營試藝取其優等狀聞直赴本府出身不爲不多而旣無求仕之路又無拔身之階一番出身任其乾沒至於閑散軍校則本府雖有逐朔賞射之規初無別般激勸之方故其中不無身手之俊秀才藝之嫺熟者而一任抛置無意鍊習射藝漸疏弓手無多邊上尙武之法疏忽莫甚細究弊源參以聞見則實由於勸賞之失其方也是以前後府使或以末副薦實職或以邊將窠久勤變通之意屢呈籌司與巡營而因循至此迄未採施臣謂自今以後每朔試藝取其優等竝與軍校久勤而依西北例次次收用許以邊將一窠末薦一窠則實爲激勸武士慰悅邊民之要令廟堂從長稟處恐合事宜矣臣於治疏將上之除伏見小報則有積鐸弘澤等處分依前擧行之敎乍允臺請旋令擧行尤是非常之過擧出納之地爭執覆難固是職分之當然而反加摧折譴遞相仍不意聖明之世有此乖當之擧措也伏願亟允諸臣之請承宣遞差之命亦竝收還批以勿煩可以稟處者稟處爾其勿辭察職
정조 19년 · 강
命武臣試射無分人參軍安興䝺決棍仍命兵曹判書李得臣先自肄射
정조 19년 · 목
兵曹啓言今十月二十日各廳堂下武臣朔試射時都總都事金鍾翕等十二員未滿四中竝依定式決棍十度宣傳官柳曮等四員雖未滿四中騎蒭例有倍劃之規竝勿爲決棍訓鍊院參軍安興䝺無分依例汰去至於呈辭受由人等退試次姑爲懸頉以入敎以卿素稱善射而近不開弦如至疲甚殘之訓鍊奉事何足責乎參軍安興䝺姑先決棍懲礪目卿先爲肄習以爲董飭之地
정조 19년 · 목
二所巡廳啓言去夜三更執捉戶曹書吏金舜元庫直高夢弼詰問則擧行於整理廳還歸本曹云而旣無文跡又無夜標只欲免夜禁誦傳軍號軍號非渠之所當知而私自傳播不勝驚駭爲先移送秋曹敎以幺麼書庫何敢草記當該巡將推考
정조 19년 · 강
命京畿監司沈頤之交龜及廣州留守徐有隣肅拜各別催促
정조 19년 · 강
罷前正言鄭魯榮李儒修司諫尹序東掌令吳翰源獻納閔師宣前校理沈奎魯前修撰林漢浩李基讓職遞大司諫韓用龜正言申漵李尙寯持平玄重祚
정조 19년 · 목
政院啓言合辭闕啓事甚未安請今日政新除授兩司諸臺竝卽牌招敎以臺諫臺諫乎古之臺諫執法今之臺諫壞法宮筵下敎卽一象魏則其後怪怪洗面之事指不勝摟特因其言之多出於難責及坐之人含垢者久矣大懲創之擧豈無斟定于中者而才有一事人人各疏如儒生呈券武擧掛單之弊習尙不知改有國有君不從其令者豈可以言官待之乎無別般附陳之見而隨衆各疏之近日三司諸臣一竝罷職未肅拜諸臺亦爲許遞前望單子入之
정조 19년 · 강
考下上齋生製述試券施賞有差命入格儒生明日待令
정조 19년 · 목
敎曰上齋儒生製述入庭者皆失題意惟十三券粗解三下一生員朴宗羽給二分三下進士金啓溫鄭弼東各給一分次上生員洪祜淵朴弘源進士韓永益生員金啓河李永老進士權燁李鍾夏生員李尙愚進士權馥各筆三枝墨一笏草次上進士南學中生員趙鎭壽各筆二枝墨一笏賜給又敎曰入格儒生明日待令于集春門外
정조 19년 · 강
重推廣州留守徐有隣仍命嚴飭受符
정조 19년 · 목
敎曰受符事體有關師律則城鑰之仍留已久尙無動靜可知其尙留城外廣州留守徐有隣從重推考各別嚴飭斯速受符○政院啓言廣州留守徐有隣恩補之下謂有情勢席稿近郊不爲入來密符祗受何等體重城鑰仍留連下飭敎而更鼓將撤無意肅命揆以事體萬萬未安請推考警責允之敎以各別嚴飭斯速膺命
정조 19년 · 강
放金吾時囚成德雨勘放金致光
정조 19년 · 목
敎曰時囚罪人成德雨放送○義禁府啓言時囚金致光無功議云請告身盡行追奪又五年禁錮而徒三年定配以喪前所犯收贖放送允之
정조 19년 · 강
刑曹以犯夜人李根郁致死委折啓命巡邏校卒卽爲放送
정조 19년 · 목
該曹啓言因西部牒呈犯夜人李根郁致死委折依例檢驗之意發甘矣卽接該府都事李湐所報則巡邏校卒等諸招以爲今十八日夜二更行到軍器寺橋邊有一乞人仰臥於泥塗中時値雨雪單衣盡濕奄無省覺而此等乞人見卽區處事曾有將令故渠輩同力舁置於筆前契座更幕灌以溫水守直看護矣四更仍爲致死故卽爲走告於大將云各人所招一辭同然且檢屍體則渾身上下無一㾗損諸般症形相符於法文中飢凍致死條故實因以飢凍致死懸錄而校卒等更無究覈之端云矣成獄一款初非可論故覆檢則不爲擧行巡卒輩無他可疑之情跡別無究問之端竝卽決放敎以卽爲放送
정조 19년 · 강
副修撰李明淵上箚請寢昨日新啓諸事依前擧行之命
정조 19년 · 목
箚略曰伏見傳敎下者因昨日兩司新啓諸事有幷依前下敎擧行之命嗚呼此何事也當初處分已皆萬萬乖當而今玆下敎尤有所大爲聖德之累者夫然諾必重匹夫猶自勉勵況御九五臨億兆言出如綸而臺啓事體尤爲重大則豈容昨允今收乍刻旋銷殆同戲劇然哉伏況仁天知殿下之將有過擧而隱隱然警告之則殿下不唯不淵然自省惕然改圖乃及力從害理之情意遂蔽公之私使彼凶醜蒙橫加之恩逆孼獲犯分之望於是乎雹霰交下雷電幷作乃於剝復之際有此震驚之異者天人一理其應如響而殿下始若祗畏旋卽泰豫日氣稍朗常膳纔復而遽有此非常之擧臣所大憂者不專以亂逆無懲堤防蕩然而已實慮從此王言無以取重天譴無以感回也伏願聖明亟令收俄下傳敎以正刑政以答輿論
정조 19년 · 강
大司諫韓用龜上疏請寢昨日新啓諸事依前擧行之命仍請施銓官洪明浩刊改之典
정조 19년 · 목
疏略曰伏見秋堂疏批以臣前疏中府曹該堂事誨責備至至以顏私厚薄是非非是爲敎特降問備之命臣於是瞿然悚恧益無容措蓋秋堂覆難之疏阻閽而止行會之擧循例而已則此之禁堂草記雖違近例嚴防不負大義者彼此執藝之得失自有所歸臣之一是一非竊附相規之義而辭未達意自速嚴旨而臣旣不以臺職自居故尙不敢爲循例引避之計矣又自數日以來素患癖積之症遇寒添劇有十分難强之實伏乞亟削臣所帶諫銜仍治臣積犯違慢之罪焉臣於目下又有不得不一言者昨日臺啓之新發者俱係百世之公案而獲蒙允兪臣方欽頌我殿下轉圜之德而卽接小報忽有依前擧行之敎不料聖朝處分若是顚倒也臣竊覸我殿下從前於臺啓之不欲允從者輒下依啓之批以杜連啓之路而旋降如初之音强以歸之於一伸公議者非止一再此固有歉於大聖人愼辭明法垂裕萬世之道而況今峻發之論蓋所以伸百年之義而非爲其塞一日之責則亦豈可賜允旋靳姑且䌤縫殆若戲劇爲哉伏願亟寢依前擧行之命焉臣於治疏將上之際得見政眼則噫嘻何物銓官乃敢以賊積復官晏然擧行無少忌憚之至此也鼎鐺尙有耳爲銓官者獨不聞國言之沸騰而況臺啓纔發於昨日爵誥遽復於今朝嗚呼朝廷之無足言如此將於殿下之國事何哉臣不勝驚駭戰掉之至如許銓官尤宜亟施刊改之典勿齒縉紳之列以少振頹綱斷不可已也
정조 19년 · 강
御春塘臺命廣州留守徐有隣記過待命
정조 19년 · 목
敎曰師律姑舍密符之尙不祗受待命於城外云者古今豈有如許紀綱乎萬萬駭然廣州留守徐有隣爲先紀過待令當於春塘臺親臨侍衛置之只兵判以別侍衛待令事分付
정조 19년 · 강
命京畿監司沈頤之肅拜辭朝召見上齋生等及廣州留守徐有隣于春塘臺
정조 19년 · 목
敎曰係是兼留守雖未交龜別無所拘京畿監司沈頤之使之入來肅拜仍卽辭朝○儒生以次進前奏姓名予謂朴宗羽曰滿場皆以當今製進而爾則何以知諸葛亮之說乎宗羽對曰偶思平日之所閱矣予謂金啓溫曰逢此歲甲每念故重臣爾以重臣之子今又見抄貴矣予謂鄭弼東曰爾爲誰之族也弼東對曰故參判鄭彥忠之族孫也予曰賦工幾何弼東對曰做四百首矣予謂洪祜淵曰爾則何以知題意乎祜淵對曰與金啓河同接故知之矣予謂朴弘源曰爾爲誰之孫乎弘源對曰朴世堂之玄孫也予謂韓永益曰今榜知解題者無見漏乎永益對曰臣與李鍾夏同接俱得被抄其外不知矣予曰汝能知題意故雖入格文則失意矣予謂李尙愚曰爾是李英秀之子乎尙愚對曰然矣予曰爾何以知題意乎尙愚對曰似曾見得而未能詳記故不得分明製呈矣予謂趙鎭壽曰汝則賦做幾何詩做幾何鎭壽對曰詩則三百而賦則百首矣仍命給券頒賞○予謂有隣曰卿之所遭可謂罔測世道人心無復可言矣今已日晏卽爲離發必於今日內赴任有隣飮泣而對曰臣宜死不死敢此登對聖敎之下不知所達
정조 19년 · 강
遞承旨李祖承李光益以李晚秀南公轍爲承旨公轍尋遞以蔡弘遠代之弘遠又遞以洪義浩代之竝前望也
정조 19년 · 목
敎曰左承旨右副承旨許遞前望單子入之待下批牌招今日殿座時先入侍後謝恩以晚秀公轍批下於前望公轍違召代以弘遠弘遠又違召代以義浩
정조 19년 · 강
命送令旗嚴飭廣州留守徐有隣赴任
정조 19년 · 목
敎曰情勢自情勢道理自道理親臨帳殿冒此風寒而尙不肅命此何道理何必坐要拿入之擧然後方可謂節拍乎臨殿意在信令兼欲身自罷之重臣到此有何可顧之事乎廣州留守徐有隣處爲先發送令旗嚴飭此而違命申前不踰松坡夜前不入山城當以師律從事一體分付
정조 19년 · 강
遞承旨李晚秀以李益運代之前望也
정조 19년 · 목
敎曰違牌承旨許遞前望單子入之待下批牌招察任
정조 19년 · 강
左議政兪彥鎬上箚陳戒仍論許積金聖鐸柳星漢事賜批
정조 19년 · 목
箚略曰嗚呼治不徯志從古所云而至尊獨勞中朝發嘆未有若聖明之於近日也殿下欲維新世道而牽架補漏訖無攸濟殿下欲開廣言路而宏論長策所未有聞殿下欲字惠民窮而恩澤或未敷宣殿下欲振刷朝綱而體統終欠整頓擧斯數事可知其他有君無臣固是群下不善對揚之罪而苟以陳善責難之第一義諦言之則惟當仰勉於聖上一心上下工耳朱子之告時君有曰歲月逾邁如川之流一往而不復返不惟臣之蒼顏白髮已迫遲暮而竊仰天顏亦覺非昔時矣臣之無似幸而遭際初元淸明之治于今倏已二十光陰矣乃敢以是語誦于殿下之前區區微誠庶或鑑諒而竊念聖人之志氣無時而衰矣益願奮發乾惕圖功惟終以答天意之眷顧以副民心之祈願則臣亦與有榮矣伏望聖明加勉於斯以爲遇災修省之要焉日昨許積復官之命遽下於意慮之外上自搢紳韋布下至輿儓匹庶莫不相顧愕眙此所謂民情大可見也臣於伊時病伏昏涔只隨諸大臣後聯上一箚及伏奉批旨誨責備至惶隕慚恧不知死所第伏見聖批及喉院所下傳敎中竊有一二可復者蓋當時致討之章雖以設置體府締結逆宗爲積之大案而體府之設則老成之論間或以爲不干締結之跡則諸囚之供亦多謂其不知然因跡以究心由著以探微則賊䥴之圖差副使逆堅之倚作聲勢凶徒之萃爲淵藪專由於再設體府陰養私兵則其時臺啓所云以堅爲子軍國之事一委其手嘯聚武夫釀成禍亂者可見其爲罪之首也逆宗之窺覘排布非徒逆堅之憑恃而要藉其父之陰助則臺啓所云積之不與凶謀安保其必無者可謂得其情也至如獨對密奏之事只出於故東平尉鄭載崙私錄文字而其後四五年之間賊勢甚張兇圖益急則怵於威制牽於利誘外示崖異而內實狎密始似斥排而卒歸爛漫蓋亦事勢之所必至則設有密奏一事此何足爲渠原恕之端也肆惟我聖祖始依嚴嵩例只命籍產畢竟特允臺請遂至賜罪及至己甲兩年乍復而旋仍到今百有餘年鐵案已成公論大定矣蓋積之死非獨其子之罪而藉使身無所犯而只坐收司凡父子十六歲以上之緣坐者國之常典則今有如堅之凶逆而置其子於大憝伸其父於應坐古今天下寧有如許法理哉竊恐容光之明尙或遺照於心跡著微之間有此非常之命而其於王綱何其於世道何至於金聖鐸事稱以爲師伸卞復擧四字凶言登諸章奏末乃云付之先天者事係莫重語極叵測此先大王所以明賜處分者也豈以言者之惹鬧而厥罪有所輕重也哉臣追伏聞兩人事旣允臺啓旋又有依前擧行之命實非所以明義理嚴隄防之道也伏願積聖鐸復官宥罪之命幷卽收還以樹萬代君臣之綱焉向日遇災求言之敎以實而不以文有足以感動臣隣而第念求言之要不惟博延乎未言之言必也優容乎已言之言然後言者方可以盡言也今殿下以至誠求之臣敢不以徠言之道仰答明旨而況事有關於彰明聖德導開言路者積抱耿耿之忱有不敢終默焉卽柳星漢事也蓋其疏上款事無論有情無情大臣往復之書辭其他所謂私室之酬酢皆以爲事關莫重云爾則其所致討豈有異辭況下款事尤極虛謊不可但以爽實言凡今在廷之人孰不憤惋而第烏鳶之夗不毀而後鳳凰集誹謗之罪不誅而後良言進卽古人切至之喩也設令言者眞箇有心而妄言在國家包容之道歸之無心之科實爲聖世之美事而況其有心無心未可臆料私室酬酢本無明證者乎秪緣奸賊乘此間隙內懷逞私之計外售誣聖之習譸張熒惑無所不有甚至於近密動靜謂渠獨知倡爲表襮之凶言怵以禍福之大關致使滿廷簪紳靡然惴慄莫敢容議及夫聖鑑孔昭奸狀莫逃則要爲掩蔽之資假作公共之憤入則以直欲手刃之意仰奏于前出則以文致罪名之說暴揚於外其至妖絕慝之伎倆反覆誣飾之情跡灼若觀火寧不痛哉筵席語秘雖未得詳當其背毀面瞞之除聖敎之深惡而痛斥之者不啻如霜雪鈇銊雖以最初批旨及伊後絲綸推之聖心好惡之所在可以仰揣而餘毒所及無一人說破顚末以致矯誣罔極言路日否有識憤歎容有極哉斯其關係至大亟宜明白敷示俾一國臣民曉然知聖上自初含容之量奸賊從中掩翳之跡以彰聖德以開言路實爲今日急先之務故敢將不毀鳥夗之義仰達於求言之下伏願留神澄省焉仍念臣宿症近尤添劇眞元日益沈綴淹潛床席蠢動無路近日公故一未赴參(刀削)重以狗馬賤疾有非時月所可差完久闕常禮罪不容貰强策殘骸理難苟全倘蒙聖慈特加哀憐亟解見任俾得安意調理則天地生成之澤臣將終始賴之批以有宋孝皇有寤寐英豪之想夙契深悟於紫陽而紫陽之奏有云歲月如流往不復返不惟臣之蒼顏白髮已迫遲暮竊仰天顏亦覺非昔時時夜已闌秉燭朗吟其相與之際有足想像於千載子亦點檢二紀間治法政模何法可以爲則何謨可以足聽自顧初心汙不止此夷考其實欿多慊少數昨堂疏之批誦道尤悔之思今卿又引紫陽言以勉予深庸感佩附陳第一條言之盡矣便不新新而近所謂云云兩件之不干與不知猶不以爲大不然故相有知尙亦欽服於卿之公心但所引具書句語或涉逆詐億信能不爲白圭之玷耶第二條卿言旨哉與其勤諮於未言之言曷若優容於已言之言初批本意閼而不章固有司之罪這間奸狀人莫得以知之則餘毒所及無一人說破云者眞境畵出妙處詮品然或辨之不明則還恐螮蝀於太淸難爲容諫之主說之未詳則却嫌纖翳於大義孰諒無隱之卿戒在涉禁未免掛一大抵卿等之遭逢於予所秉者那言之易爲力須與同朝之士務盡推車之功且觀於柳星漢職名之不改先從師文之故紙亟遵筵諭外此敷示其責亦惟在於卿等云耳卿須安心竢間視事仍命遣史官傳諭
정조 19년 · 강
吏曹參議宋煥箕上疏辭職賜批
정조 19년 · 목
批以莫見領敦之批乎否距己未一百十有七年之後雪恥酬文正爾以文正之後際是年叨是職又規是擧縱使撰敎文之人有知知感於整王綱而慮流弊況爾身親見而與有幸者當作何懷故曰明聖志所以光聖德也爾其勿辭斯速上來仍敎曰此批答成送有旨於吏議家
정조 19년 · 강
命掌令吳翰源獻納閔師宣亟施不敍之典
정조 19년 · 목
敎曰設若臺臣之論列結語自有法式則非姓而下一賊字於名上臺體反輕日前發啓當該臺臣亟施不敍之典非特爲故相此亦矯俗正習之一端也
정조 19년 · 목
肇源啓言掌令李春輔不當入於罷職現告而今日茶時啓辭以掌令二員未差書入至承批旨臺職與他自別則恐不可旣遞還仍本院之不察殊甚惶恐而臺諫去來之誤爲書納極爲駭然請該吏令攸司科治從之敎以爾則推考
정조 19년 · 강
推江華留守金履翼還送狀本仍命內司別提朴大純令畿伯捉送刑曹嚴囚